SA379
Exported from Holy-Writings.com on 2026-06-21 - 1 clipping

雜阿含經 （三七九）

(三七九)如是我聞。 一時佛住波羅㮈鹿野苑中仙人住處。

爾時世尊告五比丘。 此苦聖諦。 本所未曾聞法。當正思惟。 時生眼智明覺。 此苦集。 此苦滅。 此苦滅道跡聖諦。 本所未曾聞法。當正思惟。 時生眼智明覺。

復次苦聖諦智。當復知 本所未聞法。當正思惟。 時生眼智明覺。

苦集聖諦。已知當斷。 本所未曾聞法。當正思惟。 時生眼智明覺。

復次此苦滅聖諦。已知當作證。 本所未聞法。當正思惟。 時生眼智明覺。

復次此苦滅道跡聖諦。已知當修。 本所未曾聞法。當正思惟。 時生眼智明覺。

復次比丘。此苦聖諦。已知知已出。 所未聞法。當正思惟。 時生眼智明覺。

復次此苦集聖諦。已知已斷出。 所未聞法。當正思惟。 時生眼智明覺。

復次苦滅聖諦。已知已作證出。 所未聞法。當正思惟。 時生眼智明覺。

復次苦滅道跡聖諦。已知已修出。 所未曾聞法。當正思惟。 時生眼智明覺。

諸比丘。我於此四聖諦三轉十二行。不生眼智明覺者。我終不得於諸天魔梵沙門婆羅門聞法衆中。爲解脱爲出爲離。 亦不自證得阿耨多羅三藐三菩提。 我已於四聖諦三轉十二行。生眼智明覺故。於諸天魔梵沙門婆羅門聞法衆中。得出得脱。 自證得成阿耨多羅三藐三菩提。

爾時世尊。説是法時。尊者憍陳如。及八萬諸天。遠塵離垢。得法眼淨。

爾時世尊。告尊者憍陳如。 知法未。

憍陳如白佛。 已知。世尊。

復告尊者憍陳如。 知法未。

拘隣白佛。 已知。善逝。

尊者拘隣。已知法故。是故名阿若拘隣。

尊者阿若拘隣。知法已。地神擧聲唱言。 諸仁者。世尊於波羅㮈國仙人住處鹿野苑中。三轉十二行法輪。 諸沙門婆羅門。諸天魔梵。所未曾轉。 多所饒益。多所安樂。哀愍世間。 以義饒益。利安天人。増益諸天衆。減損阿修羅衆。

地神唱已。聞虚空神天。四天王天。三十三天。炎魔天。兜率陀天。化樂天。他化自在天。 展轉傳唱。須臾之間。聞于梵身天。 聲唱言。 諸仁者。世尊於波羅㮈國仙人住處鹿野苑中。三轉十二行法輪。 諸沙門婆羅門。諸天魔梵。及世間聞法。未所曾轉。 多所饒益。多所安樂。 以義饒益。諸天世人。増益諸天衆。減損阿修羅衆。

世尊於波羅㮈國仙人住處鹿野苑中。轉法輪。是故此經。名轉法輪經。

佛説此經已。諸比丘聞佛所説。歡喜奉行
-- SA379 — Taisho Tipitaka (CC0-1.0)